Hun startet sin musikkarriere med rollen som Maria Magdalena i den franske versjonen av Jesus Christ Superstar. I 1973 ble hun valgt ut til å representere Luxembourg i Eurovision Song Contest for å forsvare landets ære på hjemmebane etter å ha vunnet året før. Hun ble dermed enda et navn på den lange listen over utenlandske artister som har deltatt for landet i konkurransen, sammen med blant annet France Gall og Vicky Leandros. I 1973 utviklet konkurransen seg til et kappløp mellom tre bidrag som alle har etablert seg som klassikere innenfor Eurovision Song Contest; Davids «Tu te reconnaîtras», spanske «Eres tú» og Storbritannias «Power to All Our Friends», fremført av Cliff Richard. David gikk til slutt seirende ut, men bare seks poeng skilte vinneren fra tredjeplassen.